title: Padomes Lēmums 2012/698/KĀDP ( 2012. gada 13. novembris ) par noliktavas izveidi krīžu civilas pārvarēšanas misiju vajadzībām

text:
               14.11.2012

               LV

               Eiropas Savienības Oficiālais Vēstnesis

               L 314/25

         PADOMES LĒMUMS 2012/698/KĀDP
   (2012. gada 13. novembris)
   par noliktavas izveidi krīžu civilas pārvarēšanas misiju vajadzībām
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. pantu, 42. panta 4. punktu un 43. panta 2. punktu,
   tā kā:

               (1)

               Padome 2004. gada decembrī apstiprināja 2008. gada civilo pamatmērķi (“CHG”), nosakot, ka Savienībai būtu jāspēj “pieņemt lēmumu sākt misiju 5 dienu laikā pēc tam, kad Padome ir apstiprinājusi krīzes pārvarēšanas koncepciju” un ka “30 dienu laikā pēc tam, kad ir pieņemts lēmums par misijas sākšanu, vajadzētu nodrošināt, ka nosūtīšanas gatavībā ir īpašas civilas Eiropas drošības un aizsardzības politikas (“EDAP”) spējas”.

               (2)

               Nākamais politiskais solis civilo spēku ātras nosūtīšanas jautājuma risināšanā, kas sekoja 2008. gada CHG apstiprināšanai, bija 2010. gada CHG pieņemšana Padomē 2007. gada novembrī un Padomes deklarācija par spēju stiprināšanu, kuru Eiropadome apstiprināja 2008. gada decembrī.

               (3)

               Lai gatavība ātrai nosūtīšanai tiktu nodrošināta ilgtspējīgā un izmaksu ziņā lietderīgā veidā, ir nepieciešams izveidot krīžu civilas pārvarēšanas misijām paredzētu noliktavu. Veicot pētījumu, apstiprinājās, ka noliktavas izmantošana ir piemērots risinājums, jo tā ir efektīvs veids, kā nodrošināt krīžu civilas pārvarēšanas misijām nepieciešamo fizisko līdzekļu ātru nosūtīšanu.

               (4)

               Pagaidu risinājums jautājumam par krīžu civilas pārvarēšanas misijām nepieciešamo līdzekļu glabāšanu bija rasts 2010. gada janvārī, pārpalikušo ekipējumu nododot glabāt Eiropas Savienības Policijas misijas telpās Bosnijā un Hercegovinā. Patlaban minētajās telpās glabā arī līdzekļus, ar kuriem iespējams nodrošināt 200 personāla locekļu nosūtīšanu jaunā misijā. Tomēr, ņemot vērā šādas kārtības pagaidu raksturu, ir nepieciešams rast ilgtermiņa risinājumu.

               (5)

               Saskaņā ar krīžu civilas pārvarēšanas misiju komandķēdi civilajam operāciju komandierim sadarbībā ar Komisiju ir jāspēj nodrošināt, ka tiek izpildītas krīžu civilas pārvarēšanas misiju vajadzības, kas ir saistītas ar ātru nosūtīšanu, kā arī šo misiju operacionālās vajadzības.

               (6)

               Lai to panāktu, Padome 2009. gada 17. novembra secinājumos par EDAP uzsvēra, ka pastāvīgas spējas glabāt jaunu un esošu stratēģisko materiālu ir būtisks resurss, lai nodrošinātu ekipējuma ātru nosūtīšanu jaunām un esošām misijām, kā arī lai nodrošinātu pienācīgu finanšu pārvaldību. Šādas noliktavas izveidē vajadzētu izmantot iepirkuma procedūru, kuras rezultātā Komisija varētu noslēgt līgumu ar noliktavas operatoru. Komisija sadarbībā ar Eiropas Ārējās darbības dienestu (“EĀDD”) ir sagatavojusi iepirkuma procedūrai nepieciešamo darba uzdevumu,

         IR PIEŅĒMUSI ŠO LĒMUMU.
   1. pants
   Mērķi
   1.   Lai ātri nosūtītu ekipējumu esošām un turpmākām krīžu civilas pārvarēšanas misijām, Savienība stiprina savas spējas, it īpaši – cenšoties nodrošināt ātru un nepārtrauktu piekļuvi svarīgākajiem līdzekļiem.
   2.   Šādā nolūkā Savienība veic piemērotus pasākumus, lai uzlabotu esošo un turpmāko krīžu civilas pārvarēšanas misiju nosūtīšanu un darbību, izveidojot noliktavu, kurā iespējams glabāt jaunu un lietotu ekipējumu šādu misiju vajadzībām.
   2. pants
   Noliktavas izveide
   1.   Lai sasniegtu 1. pantā izklāstītos mērķus, izveido noliktavu. Tā atrodas kādā dalībvalstī un darbojas saskaņā ar 2. punktā minēto līgumu un darba uzdevumu.
   2.   Komisija noslēdz līgumu, tostarp arī darba uzdevumu, ar noliktavas operatoru, kuru izvēlas saskaņā ar piemērojamām iepirkuma procedūrām un cieši sadarbojoties ar EĀDD.
   3. pants
   Īstenošana
   1.   Par šā lēmuma īstenošanu atbild Savienības Augstais pārstāvis ārlietās un drošības politikas jautājumos (“Augstais pārstāvis”).
   2.   Komisija un civilais operāciju komandieris vienojas par šā lēmuma, tostarp noliktavas darba uzdevuma, sīkāk izstrādātu īstenošanas kārtību. Šāda kārtība neskar Komisijas un civilā operāciju komandiera attiecīgās funkcijas krīžu civilas pārvarēšanas misijās. It īpaši civilajam operāciju komandierim ir piekļuve noliktavai, lai veiktu tehnisku un operacionālu pārraudzību, lai nodrošinātu gatavību nosūtīšanai un krīžu civilas pārvarēšanas misiju pienācīgu darbību. Civilais operāciju komandieris izvērtē arī izmantoto līdzekļu tehnisko piemērotību glabāšanai un turpmākai izmantošanai un informē, ja nepieciešams atjaunot un papildināt krājumus.
   4. pants
   Finanšu noteikumi
   1.   Šā lēmuma īstenošanai paredzētā finanšu atsauces summa 2. panta 2. punktā minētā līguma darbības laikā ir EUR 4 312 234.
   2.   Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, kurus piemēro Savienības vispārējam budžetam, tostarp ievērojot pareizas finanšu pārvaldības principu.
   5. pants
   Ziņošana
   1.   Augstais pārstāvis divas reizes gadā ziņo Padomei par šā lēmuma īstenošanu.
   2.   Komisija informē Padomi par noliktavas darbības finanšu aspektiem.
   6. pants
   Pārskatīšana
   Šo lēmumu pārskata līdz 2014. gada beigām. Šajā pārskatā izvērtē noliktavas lietderību, efektivitāti un izmaksu lietderību saistībā ar citiem mehānismiem, ko izmanto krīžu civilas pārvarēšanas operācijām paredzētu līdzekļu pārvaldībai.
   7. pants
   Stāšanās spēkā
   Šis lēmums stājas spēkā tā pieņemšanas dienā.

      Briselē, 2012. gada 13. novembrī

            Padomes vārdā –

            priekšsēdētājs

         V. SHIARLY


title: 2014/410/ES: Padomes Lēmums ( 2014. gada 24. jūnijs ) par to, lai Beļģija sāktu DNS datu automatizētu apmaiņu

text:
               28.6.2014

               LV

               Eiropas Savienības Oficiālais Vēstnesis

               L 190/80

         PADOMES LĒMUMS
   (2014. gada 24. jūnijs)
   par to, lai Beļģija sāktu DNS datu automatizētu apmaiņu

      (2014/410/ES)

   EIROPAS SAVIENĪBAS PADOME,
   ņemot vērā Padomes Lēmumu 2008/615/TI (2008. gada 23. jūnijs) par pārrobežu sadarbības pastiprināšanu, jo īpaši apkarojot terorismu un pārrobežu noziedzību (1), un jo īpaši tā 2. panta 3. punktu un 25. pantu,
   ņemot vērā Padomes Lēmumu 2008/616/TI (2008. gada 23. jūnijs) par to, kā īstenot Lēmumu 2008/615/TI (2), un jo īpaši tā 20. pantu un pielikuma 4. nodaļu,
   tā kā:

               (1)

               Saskaņā ar Protokolu par pārejas noteikumiem, kas pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam, tādu aktu tiesiskās sekas, kurus Savienības iestādes un struktūras pieņēmušas, pirms stājās spēkā Lisabonas līgums, paliek nemainīgas tiktāl, ciktāl minētie akti netiks atcelti, anulēti vai grozīti, piemērojot Līgumus.

               (2)

               Tādējādi Lēmuma 2008/615/TI 25. pants ir piemērojams, un Padomei ir jāpieņem vienprātīgs lēmums par to, vai dalībvalstis ir īstenojušas minētā lēmuma 6. nodaļas noteikumus.

               (3)

               Lēmuma 2008/616/TI 20. pantā ir noteikts, ka Lēmuma 2008/615/TI 25. panta 2. punktā minētos lēmumus pieņem, pamatojoties uz izvērtējuma ziņojumiem, ko izstrādā ar anketas palīdzību. Attiecībā uz datu automatizētu apmaiņu saskaņā ar Lēmuma 2008/615/TI 2. nodaļu izvērtējuma ziņojuma pamatā ir izvērtējuma inspekcija un izmēģinājuma darbības.

               (4)

               Saskaņā ar Lēmuma 2008/615/TI 36. panta 2. punktu Beļģija ir informējusi Padomes Ģenerālsekretariātu par valsts DNS analīzes datnēm, kam piemēro minētā lēmuma 2. līdz 6. pantu, un par minētā lēmuma 3. panta 1. punktā minētās automātiskās meklēšanas nosacījumiem.

               (5)

               Saskaņā ar Lēmuma 2008/616/TI pielikuma 4. nodaļas 1.1. punktu Padomes attiecīgās darba grupas izstrādātā anketa attiecas uz katru no datu automatizētās apmaiņas veidiem un dalībvalstij tā ir jāaizpilda, tiklīdz dalībvalsts uzskata, ka tā izpilda priekšnosacījumus, lai veiktu attiecīgās kategorijas datu apmaiņu.

               (6)

               Beļģija ir aizpildījusi anketu par datu aizsardzību un anketu par DNS datu apmaiņu.

               (7)

               Beļģija ir veikusi sekmīgas izmēģinājuma darbības ar Nīderlandi.

               (8)

               Beļģijā ir notikusi izvērtējuma inspekcija, un Nīderlandes izvērtējuma grupa ir sagatavojusi ziņojumu par izvērtējuma inspekciju un nosūtījusi to attiecīgajai Padomes darba grupai.

               (9)

               Padomei ir iesniegts vispārējs izvērtējuma ziņojums, kurā apkopoti anketas, izvērtējuma inspekcijas un izmēģinājuma darbību rezultāti attiecībā uz DNS datu apmaiņu,

         IR PIEŅĒMUSI ŠO LĒMUMU.
   1. pants
   Attiecībā uz DNS datu automatizētu meklēšanu un salīdzināšanu Beļģija ir pilnībā īstenojusi Lēmuma 2008/615/TI 6. nodaļā paredzētos vispārējos datu aizsardzības noteikumus un no šā lēmuma spēkā stāšanās dienas ir tiesīga saņemt un sniegt personas datus atbilstīgi minētā lēmuma 3. un 4. pantam.
   2. pants
   Šis lēmums stājas spēkā tā pieņemšanas dienā.

      Luksemburgā, 2014. gada 24. jūnijā

            Padomes vārdā –

            priekšsēdētājs

         E. VENIZELOS

      (1)  OV L 210, 6.8.2008., 1. lpp.

      (2)  OV L 210, 6.8.2008., 12. lpp.


title: Padomes Lēmums ( 2010. gada 29. marts ), ar ko ieceļ Darba drošības un veselības aizsardzības padomdevējas komitejas locekļus un locekļa aizstājējus no Grieķijas

text:
               12.5.2010

               LV

               Eiropas Savienības Oficiālais Vēstnesis

               C 123/1

         PADOMES LĒMUMS
   (2010. gada 29. marts),
   ar ko ieceļ Darba drošības un veselības aizsardzības padomdevējas komitejas locekļus un locekļa aizstājējus no Grieķijas
   2010/C 123/01
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Lēmumu 2003/C218/01 (2003. gada 22. jūlijs) par Darba drošības un veselības aizsardzības padomdevējas komitejas izveidošanu (1) un jo īpaši tā 3. pantu,
   ņemot vērā kandidātu sarakstu, ko Padomei iesniegušas dalībvalstu valdības,
   tā kā:

               (1)

               Padome ar 2010. gada 16. februāra Lēmumu (2) ir iecēlusi amatā Darba drošības un veselības aizsardzības padomdevējas komitejas locekļus un komitejas locekļa aizstājējus laikposmam no 2010. gada 1. marta līdz 2013. gada 28. februārim, izņemot dažus komitejas locekļus un komitejas locekļa aizstājējus, tostarp komitejas locekļus un locekļu aizstājējus no Grieķijas darba devēju organizāciju kategorijās.

               (2)

               Grieķijas valdība ir piedāvājusi kandidātus brīvajām amata vietām,

         IR PIEŅĒMUSI ŠO LĒMUMU.
   Vienīgais pants
   Ar šo par Darba drošības un veselības aizsardzības padomdevējas komitejas locekļiem un locekļa aizstājējiem uz pilnvaru termiņu, kas beidzas 2013. gada 28. februārī, ir ieceltas šādas personas:
   I.   DARBA DEVĒJU ORGANIZĀCIJU PĀRSTĀVJI

               Loceklis

               Locekļa aizstājēji

                  Pavlos KYRIAKOGGONAS kungs

                  Natassa AVLONITOU kundze

                  Christos KAVALOPOULOS kungs

      Briselē, 2010. gada 29. martā

            Padomes vārdā –

            priekšsēdētāja

         E. ESPINOSA

      (1)  OV C 218, 13.9.2003., 1. lpp.

      (2)  OV L 45, 22.2.2010., 5. lpp.


title: 2011/539/KĀDP: Politikas un drošības komitejas Lēmums EUMM Georgia/2/2011 ( 2011. gada 14. septembris ), ar ko pagarina Eiropas Savienības Pārraudzības misijas Gruzijā ( EUMM Georgia ) misijas vadītāja pilnvaru termiņu

text:
               15.9.2011

               LV

               Eiropas Savienības Oficiālais Vēstnesis

               L 238/32

         POLITIKAS UN DROŠĪBAS KOMITEJAS LĒMUMS EUMM GEORGIA/2/2011
   (2011. gada 14. septembris),
   ar ko pagarina Eiropas Savienības Pārraudzības misijas Gruzijā (EUMM Georgia) misijas vadītāja pilnvaru termiņu
   (2011/539/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Vienoto rīcību 2008/736/KĀDP (2008. gada 15. septembris) par Eiropas Savienības Pārraudzības misiju Gruzijā, EUMM Georgia
       (1), un jo īpaši tās 10. panta 1. punktu,
   tā kā:

               (1)

               Padome 2008. gada 15. septembrī pieņēma Vienoto rīcību 2008/736/KĀDP, ar ko izveido Eiropas Savienības Pārraudzības misiju Gruzijā, EUMM Georgia (“EUMM Georgia”).

               (2)

               Pēc Savienības Augstā pārstāvja ārlietās un drošības politikas jautājumos ierosinājuma Politikas un drošības komiteja (“PDK”) 2011. gada 1. jūlijā pieņēma Lēmumu EUMM/1/2011 (2), ar ko par EUMM Georgia misijas vadītāju līdz 2011. gada 14. septembrim ieceļ Andrzej TYSZKIEWICZ kungu.

               (3)

               Saskaņā ar Padomes Lēmuma 2010/452/KĀDP (3) 10. panta 1. punktu PDK ir pilnvarota saskaņā ar Līguma 38. pantu pieņemt attiecīgus lēmumus, lai veiktu EUMM Georgia politisko kontroli un stratēģisko vadību, tostarp lēmumu iecelt misijas vadītāju,

         IR PIEŅĒMUSI ŠO LĒMUMU.
   1. pants
   Ar šo Andrzej TYSZKIEWICZ kunga kā Eiropas Savienības Pārraudzības misijas (EUMM Georgia) misijas vadītāja pilnvaru termiņu pagarina līdz 2012. gada 14. septembrim.
   2. pants
   Šis lēmums stājas spēkā tā pieņemšanas dienā.

      Briselē, 2011. gada 14. septembrī

            Politikas un drošības komitejas vārdā –

            priekšsēdētājs

         O. SKOOG

      (1)  OV L 248, 17.9.2008., 26. lpp.

      (2)  OV L 175, 2.7.2011., 27. lpp.

      (3)  OV L 213, 13.8.2010., 43. lpp.


title: 2010/673/ES: Eiropas Centrālās bankas Lēmums ( 2010. gada 2. novembris ), ar ko groza Lēmumu ECB/2007/7 par TARGET2 -ECB noteikumiem un nosacījumiem (ECB/2010/19)

text:
               6.11.2010

               LV

               Eiropas Savienības Oficiālais Vēstnesis

               L 290/53

         EIROPAS CENTRĀLĀS BANKAS LĒMUMS
   (2010. gada 2. novembris),
   ar ko groza Lēmumu ECB/2007/7 par TARGET2-ECB noteikumiem un nosacījumiem
   (ECB/2010/19)
   (2010/673/ES)
   EIROPAS CENTRĀLĀS BANKAS VALDE,
   ņemot vērā Līgumu par Eiropas Savienības darbību un jo īpaši tā 127. panta 2. punktu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 11.6. pantu, kā arī 17., 22. un 23. pantu,
   ņemot vērā 2007. gada 26. aprīļa Pamatnostādni ECB/2007/2 par Eiropas automatizēto reālā laika bruto norēķinu sistēmu (TARGET2) (1),
   ņemot vērā 2007. gada 24. jūlija Lēmumu ECB/2007/7 par TARGET2-ECB noteikumiem un nosacījumiem (2),
   tā kā:

               (1)

               Eiropas Centrālās bankas (ECB) Padome 2010. gada 15. septembrī pieņēma Pamatnostādni ECB/2010/12, ar ko groza Pamatnostādni ECB/2007/2 par Eiropas automatizēto reālā laika bruto norēķinu sistēmu (TARGET2) (3), inter alia, a) lai ņemtu vērā atjauninājumus TARGET2 4.0. versijai, jo īpaši, lai ļautu dalībniekiem piekļūt vienam vai vairākiem MM kontiem, izmantojot internetu; un b) atspoguļotu vairākas tehniska rakstura pārmaiņas saistībā ar Līguma par Eiropas Savienības darbību stāšanos spēkā un precizētu dažus citus jautājumus.

               (2)

               Lai īstenotu dažus no Pamatnostādnes ECB/2010/12 elementiem TARGET2-ECB noteikumos un nosacījumos, ir jāveic atbilstoši grozījumi Lēmumā ECB/2007/7,

         IR PIEŅĒMUSI ŠO LĒMUMU.
   1. pants

      TARGET2-ECB noteikumu un nosacījumu grozījumi
   Lēmuma ECB/2007/7 pielikumu, kurā ietverti TARGET2-ECB noteikumi un nosacījumi, groza saskaņā ar šā lēmuma pielikumu.
   2. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Frankfurtē pie Mainas, 2010. gada 2. novembrī

            ECB prezidents

         Jean-Claude TRICHET

      (1)  OV L 237, 8.9.2007., 1. lpp.

      (2)  OV L 237, 8.9.2007., 71. lpp.

      (3)  OV L 261, 5.10.2010., 6. lpp.

      PIELIKUMS

         TARGET2-ECB noteikumus un nosacījumus groza šādi.

                  1.

                  Šādi groza 1. pantu:

                              a)

                              Tiek aizstātas šādas definīcijas:

                                          “—

                                          “addressable BIC holder” means an entity which: (a) holds a Business Identifier Code (BIC); (b) is not recognised as an indirect participant; and (c) is a correspondent or customer of a direct participant or a branch of a direct or indirect participant, and is able to submit payment orders to and receive payments from a TARGET2 component system via the direct participant,”

                                          “—

                                          “credit institution” means either: (a) a credit institution within the meaning of §1(1) of the KWG that is subject to supervision by a competent authority; or (b) another credit institution within the meaning of Article 123(2) of the Treaty on the Functioning of the European Union that is subject to scrutiny of a standard comparable to supervision by a competent authority,”

                                          “—

                                          “public sector body” means an entity within the “public sector”, the latter term as defined in Article 3 of Council Regulation (EC) No 3603/93 of 13 December 1993 specifying definitions for the application of the prohibitions referred to in Articles 104 and 104b(1) of the Treaty (1),

                              b)

                                          “—

                                          “Bank Identifier Code (BIC)” means a code as defined by ISO Standard No 9362,”

                                    aizstāj ar šādu:

                                          “—

                                          “Business Identifier Code (BIC)” means a code as defined by ISO Standard No 9362,”;

                              c)

                              definīcijā “technical malfunction of TARGET2” punktu aizstāj ar komatu;

                              d)

                              pievieno šādu definīciju:

                                          “—

                                          “User Detailed Functional Specifications (UDFS)” means the most up-to-date version of the UDFS, which is the technical documentation that details how a participant interacts with TARGET2.”.

                  2.

                  Šādi groza 28. panta 2. punktu:

                              a)

                              svītro vārdus “and/or” d) punktā un pievieno tos e) punktam;

                              b)

                              pievieno šādu f) punktu:

                                          “(f)

                                          the ECB suspends or terminates the participant’s access to intraday credit pursuant to paragraph 12 of Annex III to Guideline ECB/2007/2.”.

                  3.

                  Terminu “Community” 32. panta 2. punktā aizstāj ar terminu “Union”.

                  4.

                  Ar šādu punktu aizstāj 33. panta 1. punktu:
                  “1.   Participants shall be deemed to be aware of, and shall comply with, all obligations on them relating to legislation on data protection, prevention of money laundering, the financing of terrorism, proliferation-sensitive nuclear activities and the development of nuclear weapons delivery systems, in particular in terms of implementing appropriate measures concerning any payments debited or credited on their PM accounts. Participants shall also acquaint themselves with the network service provider’s data retrieval policy prior to entering into the contractual relationship with the network service provider.”.

                  5.

                  Terminu “SWIFT” 34. panta 1. punktā aizstāj ar terminu “BIC”.

                  6.

                  Ar šādu punktu aizstāj 38. panta 2. punktu:
                  “2.   Without prejudice to the competence of the Court of Justice of the European Union, any dispute arising from a matter relating to the relationship referred to in paragraph 1 falls under the exclusive competence of the courts of Frankfurt am Main.”.

                  7.

                  I pielikuma 2. punkta 1. apakšpunktā tabulas pēdējās trīs rindas aizstāj ar šādām:

                              “MT 900

                              Optional

                              Confirmation of Debit/Credit line change

                              MT 910

                              Optional

                              Confirmation of Credit/Credit line change

                              MT 940/950

                              Optional

                              (Customer) Statement Message”

                  8.

                  V pielikuma 3. punktā tabulas pēdējo rindu aizstāj ar šādu:

                              “1.00 - 7.00

                              Settlement procedure of night-time ancillary system operations (only for ancillary system settlement procedure 6)”

         (1)  OJ L 332, 31.12.1993, p. 1.”;


title: 2004/907/EK: Komisijas Lēmums (2004. gada 27. decembris) par Kopienas finansiālo ieguldījumu starptautiska semināra par dzīvnieku labturību organizēšanā Eiropas Kopienas un Čīles nolīguma kontekstā par sanitārajiem un fitosanitārajiem pasākumiem, ko piemēro tirdzniecībā ar dzīvniekiem un dzīvniekizcelsmes produktiem, augiem, augu produktiem un citām precēm, kā arī attiecībā uz dzīvnieku labturību

text:
               28.12.2004

               LV

               Eiropas Savienības Oficiālais Vēstnesis

               L 381/80

      KOMISIJAS LĒMUMS

   (2004. gada 27. decembris)
   par Kopienas finansiālo ieguldījumu starptautiska semināra par dzīvnieku labturību organizēšanā Eiropas Kopienas un Čīles nolīguma kontekstā par sanitārajiem un fitosanitārajiem pasākumiem, ko piemēro tirdzniecībā ar dzīvniekiem un dzīvniekizcelsmes produktiem, augiem, augu produktiem un citām precēm, kā arī attiecībā uz dzīvnieku labturību
   (2004/907/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 20. pantu,
   tā kā:

               (1)

               EK un Čīles nolīgumā par sanitārajiem un fitosanitārajiem pasākumiem, ko piemēro tirdzniecībā ar dzīvniekiem un dzīvniekizcelsmes produktiem, augiem un augu produktiem un citām precēm, un attiecībā uz dzīvnieku labturību, (turpmāk tekstā – nolīgums), ņemot vērā dzīvnieku labturību un šā nolīguma saistību ar veterinārijas jautājumiem, ietverts mērķis izstrādāt dzīvnieku labturības standartus un caurskatīt šos standartus, ievērojot izstrādni, kas attīstīta kompetentajās starptautiskajās standartu organizācijās. Saskaņā ar nolīguma IC pielikumu tas jo īpaši piemērojams, izstrādājot dzīvnieku labturības standartus attiecībā uz dzīvnieku apdullināšanu un kaušanu.

               (2)

               Īpašā darba grupa dzīvnieku labturībai, ko saskaņā ar nolīgumu izveidoja Apvienotā pārvaldības komiteja, secināja, ka labākai tās mērķu sasniegšanai pusēm būtu lietderīgi apmainīties ar informāciju par speciālajām zināšanām un veidot aktīvus kontaktus starp zinātniekiem.

               (3)

               Čīlē, Santjago, 2004. gada novembrī Čīles Lauksaimniecības ministrija un Eiropas Komisijas delegācija Čīlē organizē semināru par dzīvnieku labturību, lai atbalstītu nolīguma mērķi panākt starp pusēm kopēju izpratni par dzīvnieku labturības standartiem.

               (4)

               Saskaņā ar Lēmumu 90/424/EEK Kopiena uzņemas veikt tehniskus un zinātniskus pasākumus, kas vajadzīgi, lai izstrādātu Kopienas tiesību aktus veterinārijas jomā un pilnveidotu veterināro izglītību vai tālākizglītību.

               (5)

               Saskaņā ar Kopienas pienākumu pievērst nedalītu uzmanību dzīvnieku labturības noteikumiem, formulējot un īstenojot Kopienas politiku, un saskaņā ar nolīguma mērķi, aizsargājot dzīvniekus, panākt starp pusēm kopēju izpratni par dzīvnieku labturības standartiem, ir mērķtiecīgi, ka Kopiena atbalsta šā semināra organizēšanu, tā rezultātā palīdzot turpmāk izstrādāt Kopienas tiesību aktus veterinārijas jomā un pilnveidot veterināro izglītību vai tālākizglītību.

               (6)

               Ņemot vērā veterinārās izglītības vai tālākizglītības turpmāku pilnveidošanu dzīvnieku labturības jomā, ir mērķtiecīgi, ka Kopiena atbalsta pasākumus saistībā ar informācijas par semināra rezultātiem paziņošanu un izplatīšanu, to skaitā sedzot izmaksas par semināra zinātnisko rakstu publicēšanu; šis pasākums tiek organizēts, izsludinot atklātu uzaicinājumu iesniegt piedāvājumus.

               (7)

               Atbilstoši šāda finansiālā atbalsta izmaksa jākoordinē Eiropas Komisijas delegācijai Čīlē kā vienai no šā semināra organizētajām.

               (8)

               Finanšu līdzekļi, kas Kopienai vajadzīgi, lai atbalstītu semināra organizēšanu, tādēļ jāsadala un jāpiešķir, vadoties pēc semināra plāna un tā norises produktivitātes.

               (9)

               Šajā lēmumā minētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,

         IR NOLĒMUSI ŠĀDI.
   Vienīgais pants
   Līdz ar šo tiek apstiprināts finansiālais atbalsts starptautiska semināra par dzīvnieku labturību organizēšanai Eiropas Kopienas un Čīles nolīguma kontekstā par sanitārajiem un fitosanitārajiem pasākumiem, ko piemēro tirdzniecībā ar dzīvniekiem un dzīvniekizcelsmes produktiem, augiem, augu produktiem un citām precēm, kā arī attiecībā uz dzīvnieku labturību; finansējums piešķirams no Eiropas Savienības 2004. gada budžeta 17.04.02. budžeta pozīcijas maksimāli EUR 35 000 apmērā. Savukārt Kopienas finansējums, ar ko sedz izmaksas par semināra zinātnisko rakstu publicēšanu, kopsummā nepārsniedz EUR 35 000.

      Briselē, 2004. gada 27. decembrī

            Komisijas vārdā —

            Komisijas loceklis

         Markos KYPRIANOU

      (1)  OV L 224, 18.8.1990., 19. lpp. Lēmumā jaunākie grozījumi izdarīti ar Eiropas Parlamenta un Padomes Direktīvu 2003/99/EK (OV L 325, 12.12.2003., 31. lpp.).


title: Komisijas Lēmums ( 2013. gada 18. jūnijs ), ar ko izveido Komisijas ekspertu grupu par mākoņdatošanas līgumiem

text:
               20.6.2013

               LV

               Eiropas Savienības Oficiālais Vēstnesis

               C 174/6

         KOMISIJAS LĒMUMS
   (2013. gada 18. jūnijs),
   ar ko izveido Komisijas ekspertu grupu par mākoņdatošanas līgumiem
   2013/C 174/04
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Komisija 2012. gada 27. septembrī pieņēma paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Mākoņdatošanas potenciāla atraisīšana Eiropā” (1). Paziņojumā Komisija uzsver, ka tās mērķis ir sekmēt un veicināt mākoņdatošanas ātrāku ieviešanu visās ekonomikas nozarēs, kas var samazināt ar informācijas un komunikāciju tehnoloģijām saistītās izmaksas, un, ja to apvieno ar jauno digitālo saimnieciskās darbības praksi, var veicināt ražīgumu, izaugsmi un nodarbinātību.

               (2)

               Citu paziņojumā minētu pasākumu starpā Komisija plāno panākt drošus un taisnīgus līguma noteikumus un nosacījumus mākoņdatošanas līgumos. Šis darbs ir atbilde uz ieinteresēto personu bažām saistībā ar mākoņdatošanas līgumiem. No vienas puses, mākoņdatošanas pakalpojumu sniedzēji norādīja, ka spēkā esošā tiesiskā regulējuma sarežģītība un nenoteiktība apgrūtina pārrobežu darbību. No otras puses, lai arī spēkā esošie Savienības tiesību akti aizsargā patērētājus, kas izmanto mākoņdatošanas pakalpojumus, patērētāji bieži nezina savas tiesības un pakalpojumu sniedzējs nav viņus pietiekami skaidrā un nepārprotamā veidā informējis par līguma noteikumiem. Turklāt patērētāju pārstāvji un mazie un vidējie uzņēmumi norādīja, ka neskaidri un nevienlīdzīgi mākoņdatošanas līgumi attur tos no mākoņdatošanas pakalpojumu izmantošanas. Komisija ir paredzējusi pievērsties arī tiem personas datu aizsardzības aspektiem, kas ir būtiski mākoņdatošanas līgumiem.

               (3)

               Lietotāju bažas ir saistītas arī ar citiem jautājumiem mākoņdatošanas līgumos: tiešo un netiešo atbildību un tās iespējamajiem ierobežojumiem, piemēram, attiecībā uz drošības pārkāpumiem, datu integritāti, konfidencialitāti vai pakalpojumu nepārtrauktību, tiesiskās aizsardzības līdzekļiem par tādām pakalpojumu nepilnībām kā zaudlaiks vai datu zudums, vienpusējiem līguma grozījumiem, ko pakalpojumu sniedzējs izdara jau pēc līguma noslēgšanas, līguma laušanu un tās sekām, tostarp jautājumu par datu saglabāšanu.

               (4)

               Komisija veicinās noteikumu uzlabošanu līgumos starp mākoņdatošanas pakalpojumu sniedzējiem un patērētājiem un mazajiem uzņēmumiem. Vēlamais rezultāts ir lielāka uzticēšanās un mākoņdatošanas pakalpojumu apgūšanas un attīstības veicināšana Savienībā, ņemot vērā to ievērojamo ekonomisko potenciālu. Komisija arī plāno atvieglot Eiropas Parlamenta un Padomes Direktīvas 95/46/EK (1995. gada 24. oktobris) par personu aizsardzību attiecībā uz personas datu apstrādi un šādu datu brīvu apriti (2) piemērošanu, ciktāl tā attiecas uz mākoņdatošanas līgumiem.

               (5)

               Komisija plāno veicināt ieinteresēto personu vienošanos, kas veicina drošus un taisnīgus noteikumus un nosacījumus mākoņdatošanas līgumos starp mākoņdatošanas pakalpojumu sniedzējiem un patērētājiem un mazajiem uzņēmumiem. Komisijai būtu jāpievēršas šā mērķa sasniegšanai, aktīvi iesaistot ieinteresētās personas, apkopojot to īpašās zināšanas un pieredzi mākoņdatošanas nozarē. Šim nolūkam Komisija uzskata par lietderīgu izveidot ekspertu grupu par mākoņdatošanu līgumiem starp mākoņdatošanas pakalpojumu sniedzējiem un patērētājiem un mazajiem uzņēmumiem. Grupas uzdevums ir papildināt Komisijas darbu pie mākoņdatošanas pakalpojumu līmeņa nolīgumu paraugnoteikumiem attiecībā uz līgumiem starp mākoņpakalpojumu sniedzējiem un profesionālajiem lietotājiem.

               (6)

               Ar priekšlikumu Eiropas Parlamenta un Padomes regulai par Vienotajiem Eiropas tirdzniecības noteikumiem (3) Komisija jau ir pievērsusies ar līgumtiesībām saistītām problēmām, kas skar patērētāju un uzņēmumu uzticību digitālajā vienotajā tirgū. Priekšlikumā ir iekļauti noteikumi attiecībā uz “digitālā satura” piegādi, kuri attiecas uz dažiem mākoņdatošanas aspektiem. Grupai būtu jāpalīdz veikt papildu darbu pie drošiem un taisnīgiem līguma noteikumiem un nosacījumiem patērētājiem un mazajiem uzņēmumiem attiecībā uz tiem ar mākoņdatošanu saistītajiem jautājumiem, ko nereglamentē Vienotie Eiropas tirdzniecības noteikumi.

               (7)

               Grupā būtu jāiesaista ieinteresētās personas, speciālisti un organizācijas, kas pārstāv mākoņdatošanas pakalpojumu sniedzējus un klientus, jo īpaši patērētājus un mazos uzņēmumus, kā arī juridisko profesiju vai akadēmisko aprindu pārstāvji, kuriem ir pieredze mākoņdatošanas līgumu jomā un personas datu aizsardzības jautājumos saistībā ar mākoņdatošanas līgumiem. Grupā var iekļaut ierobežotu skaitu speciālistu mākoņdatošanas līgumtiesību jomā, kuri darbojas kā privātpersonas. Tas palīdzētu apzināt labāko praksi saistībā ar mākoņdatošanas līgumiem un strādāt pie tā, lai mākoņdatošanas līgumos noteikumi un nosacījumi būtu droši un taisnīgi.

               (8)

               Būtu jāizstrādā noteikumi par ekspertu grupas locekļiem pieejamās informācijas izpaušanu.

               (9)

               Personas dati būtu jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti.

               (10)

               Ir lietderīgi noteikt šā lēmuma piemērošanas termiņu. Komisija savlaicīgi apsvērs piemērošanas laika pagarināšanas lietderību,

         IR NOLĒMUSI ŠĀDI.
   1. pants
   Komisijas ekspertu grupa par mākoņdatošanas līgumiem
   Ar šo izveido ekspertu grupu “Komisijas ekspertu grupa par mākoņdatošanas līgumiem”, turpmāk – “grupa”.
   2. pants
   Uzdevumi
   Grupa palīdz Komisijai identificēt drošus un taisnīgus līguma noteikumus un nosacījumus attiecībā uz mākoņdatošanas pakalpojumiem patērētājiem un mazajiem uzņēmumiem. Grupa ņem vērā pastāvošo labāko tirgus praksi attiecībā uz līguma noteikumiem un nosacījumiem mākoņdatošanas līgumos, kā arī Direktīvas 95/46/EK attiecīgos noteikumus.
   3. pants
   Apspriešanās
   Komisija var apspriesties ar grupu par jebkuru jautājumu saistībā ar līgumiem par mākoņdatošanas pakalpojumiem patērētājiem un mazajiem uzņēmumiem.
   4. pants
   Locekļi un to iecelšana
   1.   Grupā ir ne vairāk kā 30 locekļu.
   2.   Grupas locekļi ir:

               a)

               personas, kuras ieceļ amatā privātpersonas statusā,

               b)

               personas, kas pārstāv kopējas intereses, piemēram, mākoņdatošanas pakalpojumu sniedzēju un klientu vai praktizējošu juristu intereses,

               c)

               mākoņdatošanas pakalpojumu sniedzēju, klientu vai juristu organizācijas.

         3.   Locekļus, kurus ieceļ privātpersonas statusā, ieceļ Tiesiskuma ģenerāldirektorāta ģenerāldirektors no to speciālistu vai akadēmisko aprindu pārstāvju vidus, kam ir īpašas zināšanas 2. un 3. pantā minētajās jomās un kas ir atsaukušies uzaicinājumam iesniegt pieteikumus. Tie darbojas neatkarīgi un paraksta apņemšanos darboties sabiedrības interesēs un apliecinājumu, ka viņiem nav interešu konflikta.
   Personas, kas ieceltas kopēju interešu pārstāvībai, nepārstāv konkrētu ieinteresēto personu. Šos locekļus ieceļ Tiesiskuma ģenerāldirektorāta ģenerāldirektors no ieinteresēto personu vidus, kuras ir kompetentas 2. un 3. pantā minētajās jomās un kuras ir atsaukušās uzaicinājumam iesniegt pieteikumus un izteikušas apņemšanos piedalīties grupas darbā.
   Organizācijas ieceļ Tiesiskuma ģenerāldirektorāta ģenerāldirektors no ieinteresēto personu organizāciju vidus, kuras ir kompetentas 2. un 3. pantā minētajās jomās un kuras ir atsaukušās uzaicinājumam iesniegt pieteikumus. Tās nozīmē savus pārstāvjus.
   4.   To locekļu vietā, kuri vairs nespēj pilnvērtīgi darboties grupā, atkāpjas no amata vai neatbilst šā panta 3. punkta vai Līguma 339. panta nosacījumiem, uz atlikušo pilnvaru laiku var iecelt citus locekļus.
   5.   Locekļu vārdus un uzvārdus publicē Komisijas ekspertu grupu un citu līdzīgu struktūru reģistrā (turpmāk “reģistrs”). Privātpersonām, kas pārstāv kopējās intereses, norāda ieinteresēto personu pārstāvētās intereses.
   6.   Personas datus vāc, apstrādā un publicē saskaņā ar Regulu (EK) Nr. 45/2001.
   7.   Grupas locekļus ieceļ uz visu šā lēmuma piemērošanas termiņu.
   5. pants
   Darbība
   1.   Grupas priekšsēdētājs ir Komisijas pārstāvis.
   2.   Komisijas pārstāvis var izveidot apakšgrupas, lai izskatītu konkrētus jautājumus saistībā ar līgumiem par mākoņdatošanas pakalpojumiem patērētājiem un mazajiem uzņēmumiem, jo īpaši attiecībā uz to Direktīvas 95/46/EK noteikumu īstenošanu, kuri attiecas uz mākoņdatošanas līgumiem. Šādas apakšgrupas izformē, tiklīdz to uzdevums ir izpildīts.
   3.   Komisijas pārstāvis var uzaicināt ekspertus, kuri nav grupas locekļi un kuri ir kompetenti kādā konkrētā jautājumā, piedalīties grupas darbā. Turklāt Komisijas pārstāvis var piešķirt novērotāja statusu personām, organizācijām, kā noteikts 8. panta 3. punktā horizontālajos noteikumos par ekspertu grupām, un kandidātvalstīm (4).
   4.   Uz grupas locekļiem un to pārstāvjiem, kā arī uzaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumos un to īstenošanas noteikumos, kā arī Komisijas drošības noteikumos, kas attiecas uz ES klasificētās informācijas aizsardzību un noteikti Komisijas Lēmuma 2001/844/EK, EOTK, Euratom
       (5) pielikumā. Ja tie neievēro šīs saistības, Komisija var veikt visus nepieciešamos pasākumus.
   5.   Grupas un apakšgrupu sanāksmes notiek Komisijas telpās. Komisija nodrošina sekretariāta pakalpojumus. Grupas un tās apakšgrupu sanāksmēs var piedalīties citi ieinteresēti Komisijas ierēdņi.
   6.   Komisija publicē visus attiecīgos dokumentus par grupas darbību (piemēram, darba kārtību, sanāksmju protokolus un dalībnieku devumu), iekļaujot tos reģistrā vai izmantojot saiti no reģistra uz īpaši šim nolūkam paredzētu tīmekļa vietni.
   Jāparedz izņēmumi no prasības par publicēšanu, ja dokumenta izpaušana varētu kaitēt sabiedrības vai privāto interešu aizsardzībai, kā noteikts Regulas (EK) Nr. 1049/2001 par Eiropas Parlamenta un Padomes (6) 4. pantā.
   Visi rezultāti vai tiesības uz tiem, tostarp autortiesības un citas intelektuālā un rūpnieciskā īpašuma tiesības, kas izriet no grupas darbības, ir tikai Savienības īpašums, kas tos var izmantot, publicēt, piešķirt vai nodot pēc saviem ieskatiem bez ģeogrāfiskiem vai citiem ierobežojumiem, izņemot gadījumus, kad rūpnieciskā vai intelektuālā īpašuma tiesības (“iepriekš pastāvošas tiesības”) pastāv pirms grupas darba uzsākšanas, ja par šādām iepriekš pastāvošām tiesībām Komisijai ir paziņots rakstiski, pirms grupa veic jebkādu darbību.
   6. pants
   Sanāksmju izdevumi
   1.   Grupas darbā iesaistītās personas nesaņem atlīdzību par sniegtajiem pakalpojumiem.
   2.   Komisija dalībniekiem atlīdzina ceļa izdevumus un attiecīgā gadījumā uzturēšanās izdevumus, kas ir saistīti ar grupas darbu, atbilstīgi Komisijas noteikumiem par kompensācijām neatkarīgajiem ekspertiem.
   3.   Sanāksmju izdevumus atlīdzina no gada budžeta, ko grupai piešķīruši atbildīgie Komisijas dienesti.
   7. pants
   Piemērojamība
   1.   Šo lēmumu piemēro līdz 2016. gada 1. jūlijam. Komisija pirms šā termiņa beigām var lemt par termiņa iespējamu pagarināšanu.

      Briselē, 2013. gada 18. jūnijā

            Komisijas vārdā –

            priekšsēdētāja vietniece

         Viviane REDING

      (1)  COM(2012) 529 final.

      (2)  OV L 281, 23.11.1995., 31. lpp.

      (3)  COM(2011) 635 galīgā redakcija.

      (4)  Sk. http://ec.europa.eu/transparency/regexpert/PDF/SEC_2010_EN.pdf

      (5)  OV L 317, 3.12.2001., 1. lpp.

      (6)  OV L 145, 31.5.2001., 43. lpp.


title: Eiropas Parlamenta Prezidija Lēmums (2004. gada 29. marts) — Attiecībā uz piemērošanas noteikumiem Eiropas Parlamenta un Padomes Regulai (EK) Nr. 2004/2003 par noteikumiem, kas attiecas uz Eiropas līmeņa politiskajām partijām un to finansēšanu

text:
               12.6.2004

               LV

               Eiropas Savienības Oficiālais Vēstnesis

               C 155/1

         EIROPAS PARLAMENTA PREZIDIJA LĒMUMS
   (2004. gada 29. marts)
   Attiecībā uz piemērošanas noteikumiem Eiropas Parlamenta un Padomes Regulai (EK) Nr. 2004/2003 par noteikumiem, kas attiecas uz Eiropas līmeņa politiskajām partijām un to finansēšanu
   (2004/C 155/01)
   PREZIDIJS,
   ņemot vērā:
   Eiropas Kopienas dibināšanas līgumu, un jo īpaši tā 191. pantu,
   Eiropas Parlamenta un Padomes 2003. gada 4. novembra Regulu (EK) Nr. 2004/2003 par noteikumiem, kas attiecas uz Eiropas līmeņa politiskajām partijām un to finansēšanu (1),
   Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2) (še turpmāk “Finanšu regula”), Komisijas 2002. gada 23. decembra Regulu (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3) (še turpmāk “Regula par īstenošanas kārtību”), kā arī Komisijas 2000. gada 29. decembra Regulu (EK) Nr. 2909/2000 par Eiropas Kopienu nefinanšu pamatlīdzekļu grāmatvedības uzskaiti ,
   Eiropas Parlamenta Reglamenta 22. panta 10. punktu,
   tā kā:

               1)

               Ir jānosaka noteikumi par Eiropas līmeņa partiju finansēšanai paredzēto dotāciju piešķiršanu un pārvaldi.

               2)

               Finansiālais atbalsts Eiropas līmeņa politiskajām partijām ir dotācija Finanšu regulas 108. un tam sekojošo pantu nozīmē,

         IR PIEŅĒMIS ŠĀDU LĒMUMU.
   1. pants
   Priekšmets
   Šie noteikumi nosaka piemērošanas noteikumus Eiropas Parlamenta un Padomes 2003. gada 4. novembra Regulai (EK) Nr. 2004/2003 par noteikumiem, kas attiecas uz Eiropas līmeņa politiskajām partijām un to finansēšanu.
   2. pants
   Uzaicinājums izteikt priekšlikumus
   Katru gadu pirms pirmā pusgada beigām Eiropas Parlaments publicē uzaicinājumu izteikt priekšlikumus saistībā ar dotāciju piešķiršanu Eiropas līmeņa politisko partiju finansēšanai. Publikācijā norāda atbilstības kritērijus, Kopienas finansējuma noteikumus un piešķiršanas procedūrai paredzētos datumus.
   3. pants
   Finansējuma pieprasījums
   1.   Piemērojot Regulas (EK) Nr. 2004/2003 4. pantu, katra Eiropas līmeņa politiskā partija, kas vēlas saņemt dotācijas no Eiropas Savienības vispārējā budžeta, iesniedz rakstisku pieteikumu Eiropas Parlamenta priekšsēdētājam līdz tā gada 15. novembrim, kurš ir pirms finanšu gada, kuram pieprasa dotāciju. Nosacījumiem, kas norādīti minētās regulas 3. pantā, jābūt izpildītiem līdz pieteikuma iesniegšanas dienai.
   2.   Veidlapa, kas jāizmanto dotācijas pieprasījumam, ir pievienota šiem noteikumiem (sk. 1. pielikumu). Tā ir pieejama Parlamenta interneta vietnē.
   3.   Visi paziņojumi saskaņā ar Regulas (EK) Nr. 2004/2003 4. panta 3. punktu jāadresē Eiropas Parlamenta priekšsēdētājam.
   4. pants
   Lēmums par finansēšanas pieprasījumu
   1.   Pēc ģenerālsekretāra priekšlikuma Prezidijs izskata pieteikumus, pamatojoties uz kritērijiem, kas noteikti Regulas (EK) Nr. 2004/2003 3. un 4. pantā, lai izlemtu, kuriem pieprasījumiem varētu piešķirt finansējumu. Prezidijs un saistībā ar Prezidija lēmuma sagatavošanu arī ģenerālsekretārs var uzaicināt pieteikuma iesniedzēju sniegt paskaidrojumus vai papildu informāciju par pieteikumam pievienotajiem apliecinošajiem dokumentiem termiņā, ko tie nosaka.
   2.   Līdz tā finanšu gada 15. februārim, kuram pieprasa dotāciju, Prezidijs sastāda sarakstu ar dotāciju saņēmējiem un piešķirtajām summām. Ja pieprasīto dotāciju nepiešķir, tajā pašā lēmumā Prezidijs sniedz pamatojumu pieprasījuma noraidīšanai, it īpaši ņemot vērā kritērijus, kas noteikti Regulas Nr. 2004/2003 3. un 4. pantā.
   Prezidijs pieņem lēmumu, pamatojoties uz 1. punktā paredzēto novērtējumu. Pieņemot lēmumu, ņem vērā izmaiņas situācijā, kas var būt notikušas kopš pieteikuma iesniegšanas, pamatojoties uz paziņojumiem, kas saņemti saskaņā ar Regulas (EK) Nr. 2004/2003 4. panta 3. punktu un tām izmaiņām, kas ir zināmas.
   3.   Priekšsēdētājs rakstveidā informē pretendentus par lēmumu attiecībā uz viņu pieteikumiem. Ja dotāciju piešķir, pielikumā šai informācijai iekļauj dotācijas nolīguma projektu, kas jāparaksta dotācijas saņēmējam. Ja pieprasīto dotāciju nepiešķir, viņš ar Prezidija starpniecību pamato atteikuma iemeslus. Tos pieteikuma iesniedzējus, kuru pieprasījumu Prezidijs ir noraidījis, par to informē piecpadsmit kalendāra dienu laikā pēc tam, kad dotācijas saņēmējiem paziņo lēmumu par dotācijas piešķiršanu.
   5. pants
   Dotācijas nolīgums
   Par dotācijām Eiropas līmeņa politiskajai partijai slēdz rakstisku nolīgumu starp Eiropas Parlamentu, kuru pārstāv tā priekšsēdētājs vai viņa pilnvarota persona, un dotācijas saņēmēju. Dotācijas nolīguma teksts ir pievienots šiem noteikumiem (sk. 2. pielikumu); šo nolīgumu pienācīgi aizpilda un paraksta abas puses trīsdesmit dienu laikā pēc 4. pantā minētā Prezidija lēmuma. Dotācijas nolīguma tekstu negroza.
   6. pants
   Izmaksa
   1.   Dotāciju izmaksā kā iepriekšēju finansējumu Eiropas līmeņa politiskajām partijām divos maksājumos:

               a)

               ne vairāk kā 50 % no dotācijas nolīguma I.3.2. punktā noteiktās dotācijas maksimālās summas piecpadsmit dienu laikā pēc dotācijas nolīguma parakstīšanas;

               b)

               iepriekšējā finansējuma otru daļu, pēc kuras izmaksas kopējā iepriekšējā finansējuma summa nepārsniedz 80 % no dotācijas nolīguma I.3.2. punktā noteiktās dotācijas maksimālās summas, izmaksā dotācijas saņēmējam pēc tā pieprasījuma.

         2.   Atlikušo daļu izmaksā pēc tam, kad ir beidzies periods, kura laikā bija tiesības saņemt Kopienas finansējumu, pamatojoties uz saņēmēja faktiskajiem izdevumiem darba programmas izpildes laikā. Ja iepriekš izmaksāto summu kopējais apjoms pārsniedz noteikto galīgo dotāciju summu, Eiropas Parlaments atgūst nepareizi izmaksātās summas.
   3.   Lai varētu saņemt atlikušo dotācijas daļu, vēlākais sešu mēnešu laikā pēc finanšu gada beigām saņēmējs iesniedz šādus dokumentus:

               —

               galīgo ziņojumu par darba programmas izpildi,

               —

               galīgo finansiālo pārskatu par faktiskajiem izdevumiem, par kuriem ir tiesības saņemt dotāciju, pamatojoties uz paredzamā budžeta struktūru,

               —

               pilnīgu kopsavilkuma pārskatu par ieņēmumiem un izdevumiem, kas atbilst saņēmēja finanšu pārskatam par periodu, kad tas bija tiesīgs saņemt dotāciju saskaņā ar dotācijas nolīgumu,

               —

               ārējās revīzijas ziņojumu par saņēmēja finanšu pārskatu, kuru sagatavojusi neatkarīga struktūra vai eksperts, kas saskaņā ar dalībvalsts tiesību aktiem ir pilnvarots veikt finanšu pārskatu revīziju.

         4.   Ārējās revīzijas mērķis ir pārliecināties, ka finanšu dokumenti, ko saņēmējs ir iesniedzis Parlamentam, atbilst dotācijas nolīguma finansiālajiem noteikumiem, ka deklarētie izdevumi bija faktiski veikti un ka ir uzrādīti visi ieņēmumi, kā arī ir izpildītas saistības, kas izriet no Regulas (EK) Nr. 2004/2003 6., 7. un 8. panta un 10. panta 2. punkta.
   5.   Pēc 3. punktā minēto dokumentu saņemšanas divu mēnešu laikā Prezidijs pēc ģenerālsekretāra priekšlikuma apstiprina galīgo ziņojumu par darba programmas izpildi un galīgo finansiālo pārskatu.
   Prezidijs var prasīt, lai saņēmējs iesniedz apliecinošus dokumentus vai jebkuru citu papildu informāciju, ko uzskata par vajadzīgu, lai varētu apstiprināt galīgo ziņojumu un galīgo finansiālo pārskatu. Saņēmējam ir 15 dienas, lai iesniegtu apliecinošos dokumentus.
   Prezidijs, uzklausījis attiecīgās politiskās partijas pārstāvjus, var noraidīt galīgo ziņojumu un galīgo finansiālo pārskatu un var prasīt, lai tam iesniedz jaunu ziņojumu un jaunu finansiālo pārskatu. Saņēmējam ir 15 dienas, lai iesniegtu jaunu ziņojumu un jaunu finansiālo pārskatu.
   Ja iepriekš norādītajā divu mēnešu termiņā Parlaments nav nosūtījis rakstisku atbildi, uzskata, ka galīgais ziņojums un galīgais finansiālais pārskats ir pieņemti.
   6.   Saņēmējs paziņo Parlamentam par procentu vai līdzvērtīgas peļņas summu, ko ir nesis no Parlamenta saņemtais iepriekšējais finansējums. Šo paziņojumu nosūta kopā ar pieprasījumu saņemt atlikuma samaksu, pēc kura saņemšanas iepriekšējā finansējuma procedūra ir pabeigta. Ģenerālsekretārs vai viņa pilnvarota persona attiecībā uz šiem procentiem izdod iekasēšanas rīkojumu.
   7. pants
   Dotācijas galīgās summas noteikšana
   1.   Neskarot kontroles un revīzijas gaitā iepriekš iegūto informāciju, Prezidijs, uzklausījis attiecīgās politiskās partijas pārstāvjus, kas iesniedz pieprasījumu, nosaka saņēmējam piešķiramās dotācijas galīgo summu, pamatojoties uz 6. panta 3. punktā minētajiem dokumentiem, kurus tas ir apstiprinājis.
   2.   Kopējā summa, ko Parlaments izmaksā saņēmējam, nekādā ziņā nedrīkst pārsniegt:

               —

               dotācijas nolīguma I.3.2. punktā noteikto dotācijas maksimālo summu,

               —

               75 % no faktiskajiem izdevumiem, par kuriem ir tiesības saņemt finansējumu.

         3.   Dotācija nepārsniedz summu, kas vajadzīga saņēmēja darba programmas izpildei paredzētā darbības budžeta atbilstīgo ieņēmumu un izdevumu līdzsvarošanai, un nekādā gadījumā tā saņēmējam nenes peļņu saskaņā ar Regulas par īstenošanas kārtību 165. pantu. Dotāciju samazina proporcionāli pārsniegtajām summām.
   4.   Pamatojoties uz tādējādi noteiktās galīgās dotācijas summu un atbilstoši dotācijas nolīgumam iepriekš izdarīto maksājumu kopsummu, Prezidijs nosaka izmaksājamā atlikuma summu, kas ir vienāda ar saņēmējam vēl neizmaksātajām summām. Ja iepriekš izdarīto maksājumu kopējā summa pārsniedz galīgās dotācijas summu, ģenerālsekretārs vai viņa pilnvarota persona attiecībā uz pārsniegtajām summām izdod iekasēšanas rīkojumu.
   8. pants
   Dotācijas izmaksas atlikšana vai samazināšana
   Pēc ģenerālsekretāra priekšlikuma Prezidijs pārtrauc izmaksu un samazina dotāciju, un atbilstošos gadījumos izbeidz dotācijas nolīgumu, kā arī var prasīt proporcionālu atmaksu:

               a)

               ja dotāciju izmanto maksājumiem, kas nav atļauti saskaņā ar Regulu (EK) Nr. 2004/2003;

               b)

               ja nav iesniegts paziņojums saskaņā ar Regulas (EK) Nr. 2004/2003 4. panta 3. punktu;

               c)

               ja neievēro nosacījumus un nepilda pienākumus, kas noteikti attiecīgi Regulas Nr. 2004/2003 3. un 6. pantā;

               d)

               ja ir iestājies kāds no apstākļiem, kas minēts Finanšu regulas 93. vai 94. pantā.

         Pirms lēmuma pieņemšanas Prezidijs dod iespēju saņēmējam sniegt paskaidrojumus par konstatētajiem pārkāpumiem.
   9. pants
   Atgūšana
   1.   Ja saņēmējam summas ir izmaksātas nepareizi vai ja ir pamats piemērot iekasēšanas procedūru saskaņā ar dotācijas nolīguma noteikumiem, saņēmējs atmaksā Parlamentam attiecīgās summas atbilstoši Parlamenta noteiktajiem nosacījumiem un termiņiem.
   2.   Ja saņēmējs Parlamenta noteiktajā termiņā neatmaksā šīs summas, Parlaments piemēro nokavētajam maksājumam soda procentus atbilstoši dotāciju nolīguma II.14.3. punktā noteiktajai likmei. Soda procenti attiecas uz laiku, kas pagājis no dienas, kad bija noteikts maksājuma termiņš, šo dienu neieskaitot, līdz dienai, kad Parlaments ir saņēmis visu tam pienākošos summu, šo dienu ieskaitot.
   10. pants
   Kontroles un revīzijas
   1.   Regulas (EK) Nr. 2004/2003 5. panta 1. punktā noteikto regulāro pārbaudi veic ģenerālsekretārs.
   2.   Saņēmējs iesniedz sīku informāciju, ko prasa Parlaments, kā arī jebkura cita Parlamenta pilnvarota ārēja struktūra, lai Parlaments varētu pārliecināties par darba programmas un dotāciju nolīguma noteikumu pienācīgu izpildi.
   3.   Saņēmējs nodrošina Parlamenta piekļuvi visiem dokumentu oriģināliem, it īpaši grāmatvedības, bankas vai nodokļu dokumentu oriģināliem, vai pienācīgi pamatotos ārkārtas gadījumos dokumentu apliecinātām kopijām saistībā ar dotācijas nolīgumu, piecu gadu laikā no dienas, kad ir veikts pienākošos maksājumu atlikuma maksājums, kas minēts dotācijas nolīguma I.4. pantā.
   4.   Saņēmējs palīdz Parlamentam tieši ar tā darbinieku vai ar jebkuras citas šim nolūkam pilnvarotas ārējas struktūras starpniecību veikt piešķirtās dotācijas izlietojuma revīziju. Šīs revīzijas var veikt dotācijas nolīguma darbības laikā līdz atlikuma maksājumam, kā arī piecu gadu laikā no dienas, kad ir veikts atlikuma maksājums. Atbilstošos gadījumos šo revīziju rezultāti ir pamats, lai Prezidijs pieņemtu lēmumu par iekasēšanu.
   5.   Katrs dotāciju nolīgums nepārprotami paredz, ka Eiropas Parlamentam un Revīzijas palātai ir tiesības veikt Eiropas līmeņa politiskās partijas, kas ir saņēmusi dotāciju no Eiropas Savienības vispārējā budžeta, grāmatvedības dokumentācijas revīziju klātienē.
   6.   Saskaņā ar Eiropas Parlamenta un Padomes 1999. gada 25. maija Regulu (EK) Nr. 1073/1999 par Eiropas Biroja krāpšanas apkarošanai (OLAF) (4) veiktajām pārbaudēm šis birojs var veikt kontroli un pārbaudes uz vietas saskaņā ar procedūrām, kas noteiktas Kopienas tiesību aktos Eiropas Kopienu finansiālo interešu aizsardzībai pret krāpšanu un citiem pārkāpumiem. Atbilstošos gadījumos šo pārbaužu rezultāti ir pamats, lai Prezidijs pieņemtu lēmumu par iekasēšanu.
   11. pants
   Tehniskā palīdzība
   1.   Pēc ģenerālsekretāra priekšlikuma Prezidijs var piešķirt Eiropas līmeņa politiskajām partijām tehnisko palīdzību saskaņā ar Prezidija 2000. gada 14. marta lēmumu, kas nosaka noteikumus, saskaņā ar kuriem Eiropas Parlamenta telpas var lietot ārēji lietotāji, kā arī jebkuru citu tehnisku palīdzību saskaņā ar vēlāk pieņemtiem noteikumiem. Prezidijs var pilnvarot ģenerālsekretāru pieņemt noteikta veida lēmumus saistībā ar tehniskās palīdzības piešķiršanu.
   2.   Katru gadu trīs mēnešu laikā pēc finanšu gada beigām ģenerālsekretārs iesniedz Prezidijam sīki izstrādātu ziņojumu par tehnisko palīdzību, ko Eiropas Parlaments sniedzis katrai Eiropas līmeņa politiskajai partijai. Pēc tam ziņojumu publicē Parlamenta interneta vietnē.
   12. pants
   Publiskums
   Ziņas par visām dotācijām, ko Eiropas Parlaments finanšu gada laikā ir piešķīris Eiropas līmeņa politiskajām partijām, nākamā finanšu gada pirmo sešu mēnešu laikā publicē Eiropas Parlamenta interneta vietnē, norādot:

               —

               saņēmēja nosaukumu un adresi,

               —

               dotācijas mērķi,

               —

               piešķirtās summas lielumu un to, cik lielu daļu no saņēmēja kopējā darbības budžeta sedz dotācija.

         13. pants
   Tiesības griezties tiesā
   Par lēmumiem, kas pieņemti atbilstoši šiem noteikumiem, var griezties Eiropas Kopienu Tiesā un Eiropas Kopienu Pirmās instances tiesā saskaņā ar līgumā noteiktajiem noteikumiem.
   14. pants
   Pārejas noteikumi 2004. finanšu gadam
   1.   Šo noteikumu 3. panta 1. punktā minēto datumu aizstāj ar 2004. gada 23. jūliju, un 4. panta 2. punktā minēto datumu - ar 2004. gada 16. septembri.
   2.   Atkāpjoties no šo noteikumu 6. panta 1. punkta, vienu iepriekšējā finansējuma daļu 80 % apmērā no dotācijas nolīguma I.3.2. punktā noteiktās dotācijas maksimālās summas izmaksā piecpadsmit dienu laikā pēc dotācijas nolīguma parakstīšanas.
   15. pants
   Noteikumu pārskatīšana
   Līdz 2005. gada 30. septembrim Eiropas Parlamenta ģenerālsekretārs Prezidijam iesniedz ziņojumu par šo noteikumu piemērošanu. Ziņojumā vajadzības gadījumā norāda grozījumu priekšlikumus, kas jāveic šajos noteikumos un Eiropas līmeņa politisko partiju finansēšanas sistēmā, kas noteikta Regulā (EK) Nr. 2004/2003.
   16. pants
   Stāšanās spēkā
   Šie noteikumi stājas spēkā nākamajā dienā pēc to publicēšanas Eiropas Savienības Oficiālajā Vēstnesī.

      (1)  OV L 297, 15.11.2003., 1. lpp.

      (2)  OV L 248, 16.9.2002., 1. lpp.

      (3)  OV L 357, 31.12.2002., 1. lpp.

      (4)  OV L 336, 30.12.2000., 75. lpp.

   I PIELIKUMS

   II PIELIKUMS


title: Padomes Lēmums (KĀDP) 2016/475 (2016. gada 31. marts), ar ko groza Lēmumu 2013/183/KĀDP par ierobežojošiem pasākumiem pret Korejas Tautas Demokrātisko Republiku

text:
               1.4.2016

               LV

               Eiropas Savienības Oficiālais Vēstnesis

               L 85/34

         PADOMES LĒMUMS (KĀDP) 2016/475
   (2016. gada 31. marts),
   ar ko groza Lēmumu 2013/183/KĀDP par ierobežojošiem pasākumiem pret Korejas Tautas Demokrātisko Republiku
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Padomes Lēmumu 2013/183/KĀDP (2013. gada 22. aprīlis) par ierobežojošiem pasākumiem pret Korejas Tautas Demokrātisko Republiku un ar ko atceļ Lēmumu 2010/800/KĀDP (1) un jo īpaši tā 19. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2013. gada 22. aprīlī Padome pieņēma Lēmumu 2013/183/KĀDP par ierobežojošiem pasākumiem pret Korejas Tautas Demokrātisko Republiku (KTDR).

               (2)

                  Korea National Insurance Corporation (KNIC) būtu jāiekļauj Lēmuma 2013/183/KĀDP II pielikumā.

               (3)

               Attiecībā uz KNIC būtu jāpievieno ierobežotas atkāpes, kas attiecas vienīgi uz tādiem ES personu vai vienību maksājumiem KNIC, kuri nepieciešami, lai iegādātos apdrošināšanas pakalpojumus to darbībām KTDR. ES personām vai vienībām būtu arī jāļauj saņemt KNIC veiktus maksājumus, lai KNIC nokārtotu savas saistības, kas izriet no šādiem pakalpojumiem vai attiecībā uz kaitējumu, kas nodarīts ES teritorijā. Tāpat būtu jāpievieno noteikums, ar kuru KNIC tiek atļauts veikt maksājumus saskaņā ar līgumiem, kas noslēgti pirms uzņēmuma iekļaušanas sarakstā.

               (4)

               Ieraksti par sešām II pielikumā uzskatītajām personām būtu jāgroza.

               (5)

               No II pielikuma būtu jāsvītro ieraksts par vienu vienību.

               (6)

               Tāpēc Lēmums 2013/183/KĀDP būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Lēmumu 2013/183/KĀDP ar šo groza šādi:

               1)

               lēmuma 15. pantam pievieno šādu punktu:
               “6.   Attiecībā uz Korea National Insurance Corporation (KNIC):

                           a)

                           attiecīgās dalībvalstis var atļaut ES personām un vienībām saņemt KNIC veiktus maksājumus, ja:

                                       i)

                                       maksājums veicams:

                                                   —

                                                   saskaņā ar noteikumiem līgumā par KNIC sniegtiem apdrošināšanas pakalpojumiem, kas nepieciešami minētās ES personas vai vienības darbībām KTDR, vai

                                                   —

                                                   saskaņā ar noteikumiem līgumā par KNIC sniegtiem apdrošināšanas pakalpojumiem attiecībā uz kaitējumu, ko jebkura šāda līguma puse ir nodarījusi ES teritorijā;

                                       ii)

                                       maksājumu tieši vai netieši nesaņem 1. punktā minēta persona vai vienība; un

                                       iii)

                                       maksājums nav tieši vai netieši saistīts ar darbībām, kas ir aizliegtas ar šo lēmumu;

                           b)

                           attiecīgās dalībvalstis var atļaut ES personām un vienībām veikt maksājumus KNIC vienīgi ar mērķi saņemt apdrošināšanas pakalpojumus, kas nepieciešami šādu personu vai vienību darbībām KTDR, ja minētās darbības ar šo lēmumu nav aizliegtas;

                           c)

                           šādas atļaujas nav vajadzīgas maksājumiem, ko veic uzņēmums KNIC vai uzņēmumam KNIC un kuri ir nepieciešami kādas dalībvalsts diplomātiskās vai konsulārās misijas KTDR oficiālajiem mērķiem;

                           d)

                           panta 1. punkts uzņēmumam KNIC neliedz veikt maksājumus saskaņā ar līgumiem, kas noslēgti pirms uzņēmuma iekļaušanas sarakstā, ja attiecīgā dalībvalsts ir konstatējusi, ka:

                                       i)

                                       līgums nav saistīts ne ar vienu no aizliegtajiem priekšmetiem, materiāliem, aprīkojumu, precēm, tehnoloģijām, palīdzību, apmācību, finanšu palīdzību, investīcijām, starpniecības pakalpojumiem vai pakalpojumiem, kas minēti šajā lēmumā;

                                       ii)

                                       maksājumu tieši vai netieši nesaņem 1. punktā minēta persona vai vienība.

                     Dalībvalsts informē pārējās dalībvalstis un Komisiju par jebkuru atļauju, ko tā piešķir saskaņā ar šo punktu.”;

               2)

               lēmuma II pielikumu groza tā, kā ir izklāstīts šā lēmuma pielikumā.

         2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2016. gada 31. martā

            Padomes vārdā –

            priekšsēdētājs

         A.G. KOENDERS

      (1)  OV L 111, 23.4.2013., 52. lpp.

      PIELIKUMS

                  II.

                  Personas un vienības, kas sniedz finansiālus pakalpojumus, ar kuriem varētu sniegt ieguldījumu KTDR kodolmateriālu, ballistisko raķešu vai citu masu iznīcināšanas ieroču programmās

                              1.

                              Ierakstus par turpmāk uzskaitītajām sešām personām, kā izklāstīts Lēmuma 2013/183/KĀDP II pielikumā, aizstāj ar šādiem ierakstiem:
                              “A.   Personas

                                          Vārds, uzvārds

                                          Identifikācijas informācija

                                          Pamatojums

                                          4.

                                          KIM Il-Su

                                          Dzimšanas datums: 2.9.1965.
                                          Dzimšanas vieta: Pyongyang, KTDR

                                          Vadītājs pārapdrošināšanas departamentā Korea National Insurance Corporation (KNIC), kas atrodas galvenajā mītnē Phenjanā, un bijušais pilnvarotais KNIC galvenais pārstāvis Hamburgā; rīkojas KNIC vārdā vai vadībā.

                                          5.

                                          KANG Song-Sam

                                          Dzimšanas datums: 5.7.1972.
                                          Dzimšanas vieta: Pyongyang, KTDR

                                             Korea National Insurance Corporation (KNIC) bijušais pilnvarotais pārstāvis Hamburgā, kas turpina rīkoties KNIC uzdevumā vai vārdā vai vadībā.

                                          6.

                                          CHOE Chun-Sik

                                          Dzimšanas datums: 23.12.1963.
                                          Dzimšanas vieta: Pyongyang, KTDR
                                          Pases Nr.: 745132109
                                          Derīga līdz 12.2.2020.

                                          Direktors pārapdrošināšanas departamentā Korea National Insurance Corporation (KNIC), kas atrodas galvenajā mītnē Phenjanā; rīkojas KNIC vārdā vai vadībā.

                                          7.

                                          SIN Kyu-Nam

                                          Dzimšanas datums: 12.9.1972.
                                          Dzimšanas vieta: Pyongyang, KTDR
                                          Pases Nr.: PO472132950

                                          Direktors pārapdrošināšanas departamentā Korea National Insurance Corporation (KNIC), kas atrodas galvenajā mītnē Phenjanā, un bijušais pilnvarotais KNIC pārstāvis Hamburgā; rīkojas KNIC vārdā vai vadībā.

                                          8.

                                          PAK Chun-San

                                          Dzimšanas datums: 18.12.1953.
                                          Dzimšanas vieta: Pyongyang, KTDR
                                          Pases Nr.: PS472220097

                                          Direktors pārapdrošināšanas departamentā Korea National Insurance Corporation (KNIC), kas atrodas galvenajā mītnē Phenjanā, vismaz līdz 2015. gada decembrim un bijušais pilnvarotais KNIC galvenais pārstāvis Hamburgā; kas turpina rīkoties KNIC uzdevumā vai vārdā vai vadībā.

                                          9.

                                          SO Tong Myong

                                          Dzimšanas datums: 10.9.1956.

                                             Korea National Insurance Corporation (KNIC) priekšsēdētājs, kas rīkojas KNIC vārdā vai vadībā.”

                              2.

                              Turpmāk minēto vienību svītro no saraksta, kas izklāstīts Lēmuma 2013/183/KĀDP II pielikumā:

                                          “5.

                                             Korea National Insurance Company (KNIC) GmbH (jeb Korea Foreign Insurance Company)”

                              3.

                              Turpmāk minēto vienību iekļauj to vienību sarakstā, uz kurām attiecas ierobežojošie pasākumi, kā izklāstīts Lēmuma 2013/183/KĀDP II pielikumā:
                              “B.   Vienības

                                          Nosaukums
                                          (un iespējamie pieņemtie nosaukumi)

                                          Identifikācijas informācija

                                          Pamatojums

                                          6.

                                             Korea National Insurance Corporation (KNIC) un tā filiāles (jeb Korea Foreign Insurance Company)

                                             Haebangsan-dong, Central District, Pyongyang, KTDR
                                          Rahlstedter Strasse 83 a, 22149 Hamburg

                                                      Korea National Insurance Corporation of Alloway, Kidbrooke Park Road, Blackheath,

                                                      London SE30LW

                                          Valsts īpašumā esošs un valsts kontrolēts uzņēmums Korea National Insurance Corporation (KNIC) gūst ievērojamus ienākumus no ārvalstu valūtas, kuri varētu sniegt ieguldījumu KTDR kodolmateriālu, ballistisko raķešu vai citu masu iznīcināšanas ieroču programmās.
                                          Turklāt KNIC galvenā mītne Phenjanā ir saistīta ar Korejas Strādnieku partijas 39. biroju, kas ir sarakstā iekļauta vienība.”


title: Padomes Lēmums (2000. gada 20. marts), ar ko groza Lēmumu 97/787/EK, ar kuru sniedz ārkārtas finanšu palīdzību Armēnijai un Gruzijai, ar nolūku to attiecināt arī uz Tadžikistānu

text:
Svarīgs juridisks paziņojums

|

32000D0244

Oficiālais Vēstnesis L 077 , 28/03/2000 Lpp. 0011 - 0012

		Padomes Lēmums(2000. gada 20. marts),ar ko groza Lēmumu 97/787/EK, ar kuru sniedz ārkārtas finanšu palīdzību Armēnijai un Gruzijai, ar nolūku to attiecināt arī uz Tadžikistānu(2000/244/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 308. pantu,ņemot vērā Komisijas priekšlikumus,ņemot vērā Eiropas Parlamenta atzinumu [1],tā kā:(1) Padomes Lēmums 97/787/EK paredz ārkārtas finanšu palīdzību Armēnijai un Gruzijai [2].(2) Vienlaikus ar lēmumu nodrošināt finanšu palīdzību Armēnijai un Gruzijai Padome izlēma apsvērt līdzīgas palīdzības nodrošināšanu Tadžikistānai, tiklīdz apstākļi būs tam labvēlīgi.(3) Tadžikistānā īsteno būtiskas politiskās un ekonomiskās reformas un veic nozīmīgu darbu, lai ieviestu tirgus ekonomikas modeli.(4) Ņemot vērā sākotnējos rezultātus, jo īpaši inflācijas pieaugumu un kontroli pār to, šīs reformas būtu jāturpina ar galveno mērķi uzlabot iedzīvotāju dzīves apstākļus un radīt darba vietas.(5) Paredzams, ka attīstīsies tirdzniecības un ekonomikas saiknes starp Kopienu un Tadžikistānu. Tadžikistāna ir tiesīga noslēgt Partnerības un sadarbības līgumu ar Eiropas Kopienu un tās dalībvalstīm, un tā ir oficiāli lūgusi cik vien iespējams drīz saņemt šāda līguma priekšrocības.(6) Tadžikistāna 1998. gada jūnijā panāca vienošanos ar Starptautisko valūtas fondu (SVF) par paplašinātu strukturālu pielāgojumu programmu nākamajiem trīs gadiem.(7) Tadžikistānas iestādes oficiāli apņēmušās pilnībā paveikt savas neizpildītās finanšu saistības pret Kopienu, un Tadžikistāna Kopienai nodrošina minimālo nenokārtoto maksājumu veikšanu.(8) Tadžikistānas iestādes ir oficiāli pieprasījušas ārkārtas finanšu palīdzību no Kopienas.(9) Tadžikistāna ir valsts ar zemiem ienākumiem un atrodas kritiskā ekonomiskā, sociālā un politiskā situācijā. Šī valsts ir tiesīga saņemt augstas koncesijas aizņēmumus no Pasaules bankas un SVF.(10) Koncesijas finanšu palīdzība no Kopienas, ko sastāda ilgtermiņa aizdevumi un tiešas dotācijas, ir atbilstošs pasākums, lai palīdzētu saņēmējvalstij šādā kritiskā gadījumā.(11) Šī palīdzība, ko sastāda gan aizdevumi, gan dotācijas, ir ārkārtas un nav uzskatāma par precedentu.(12) Dotācijas iekļaušana šajā palīdzībā neierobežo budžeta lēmējinstitūcijas pilnvaras.(13) Šī palīdzība jāpārvalda Komisijai.(14) Komisijai jānodrošina, lai finanšu palīdzību izmantotu saskaņā ar budžeta kontroles noteikumiem.(15) Ieviešot šo lēmumu, Komisija ņems vērā attīstību miera procesā Tadžikijā un jo īpaši vēlēšanu organizēšanu pieņemamos apstākļos.(16) Komisija pirms sava atzinuma iesniegšanas apspriedās ar Ekonomikas un finanšu komiteju.(17) Līgums šā lēmuma pieņemšanai neparedz citas pilnvaras kā tās, kas paredzētas 308. pantā,IR PIEŅĒMUSI ŠO LĒMUMU.Vienīgais pantsLēmumu 97/787/EK groza šādi.1. Lēmuma 1. panta 1. līdz 3. punktu aizstāj ar šādiem punktiem:"1. Komisija Armēnijai, Gruzijai un Tadžikistānai piešķir ārkārtas finanšu palīdzību ilgtermiņa aizdevumu un tiešo dotāciju veidā.2. Šīs palīdzības kopējā aizdevuma apjoma maksimālā pamatsumma sastāda EUR 245 miljonus, maksimālais maksājuma termiņš ir 15 gadi, labvēlības periods – 10 gadi. Tādēļ Komisija ir pilnvarota Kopienas vārdā aizņemties vajadzīgos resursus, ko aizdevuma veidā nodos saņēmējvalstu rīcībā.3. Šīs palīdzības dotācijas daļa sastāv no summas, kas nepārsniedz EUR 130 miljonus laika posmā no 1997. gada līdz 2004. gadam; maksimālā gada summa ir EUR 24 miljoni. Dotācijas piešķir tādā apmērā, ciktāl saņēmējvalstu tīrais parāds Kopienai samazinās par vismaz tādu pašu summu."2. Lēmuma 3. panta 1. punktu aizstāj ar šādu tekstu:"1. Ievērojot 1. panta 4. punktu un 2. pantu, katrai valstij piedāvātā aizdevuma kopējo summu Komisija piešķir vienlaikus ar pirmajiem dotāciju maksājumiem. Atlikušo dotācijas daļu Komisija piešķir secīgās izmaksās, ievērojot tos pašus noteikumus."3. Lēmuma 5. panta 2. punktu aizstāj ar šādu tekstu:"2. Padome līdz 2004. gada 31. decembrim pārbauda šā lēmuma piemērošanu līdz minētajai dienai, pamatojoties uz visaptverošu Komisijas ziņojumu, ko sniedz arī Eiropas Parlamentam."Briselē, 2000. gada 20. martāPadomes vārdā —priekšsēdētājsJ. Gama[1] Atzinums sniegts 1999. gada 17. decembrī (Oficiālajā Vēstnesī vēl nav publicēts).[2] OV L 322, 25.11.1997., 37. lpp.--------------------------------------------------


title: 2009/198/EK: Eiropas Parlamenta Lēmums ( 2008. gada 22. aprīlis ) par Eiropas Dzīves un darba apstākļu uzlabošanas fonda kontu slēgšanu attiecībā uz 2006. finanšu gadu

text:
               31.3.2009

               LV

               Eiropas Savienības Oficiālais Vēstnesis

               L 88/100

      EIROPAS PARLAMENTA LĒMUMS

   (2008. gada 22. aprīlis)
   par Eiropas Dzīves un darba apstākļu uzlabošanas fonda kontu slēgšanu attiecībā uz 2006. finanšu gadu
   (2009/198/EK)
   EIROPAS PARLAMENTS,
   ņemot vērā Eiropas Dzīves un darba apstākļu uzlabošanas fonda 2006. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Dzīves un darba apstākļu uzlabošanas fonda 2006. finanšu gada galīgajiem pārskatiem ar fonda atbildēm (2),
   ņemot vērā Padomes 2008. gada 12. februāra ieteikumu (5843/2008 – C6-0084/2008),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Padomes 1975. gada 26. maija Regulu (EEK) Nr. 1365/75 par Eiropas Dzīves un darba apstākļu uzlabošanas fonda izveidi (4) un it īpaši tās 16. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Nodarbinātības un sociālo lietu komitejas atzinumu (A6-0111/2008),

               1.

               atzīmē, ka Eiropas Dzīves un darba apstākļu uzlabošanas fonda galīgie gada pārskati atbilst pārskatiem, kas iekļauti Revīzijas palātas ziņojuma pielikumā;

               2.

               apstiprina Eiropas Dzīves un darba apstākļu uzlabošanas fonda kontu slēgšanu attiecībā uz 2006. finanšu gadu;

               3.

               uzdod priekšsēdētājam nosūtīt šo lēmumu Eiropas Dzīves un darba apstākļu uzlabošanas fonda direktoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV C 261, 31.10.2007., 60. lpp.

      (2)  OV C 309, 19.12.2007., 116. lpp.

      (3)  OV L 248, 16.9.2002., 1. lpp.

      (4)  OV L 139, 30.5.1975., 1. lpp.

      (5)  OV L 357, 31.12.2002., 72. lpp.


title: Padomes Lēmums (ES) 2015/1565 (2015. gada 14. septembris) par to, lai Eiropas Savienības vārdā apstiprinātu Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā

text:
               19.9.2015

               LV

               Eiropas Savienības Oficiālais Vēstnesis

               L 244/55

         PADOMES LĒMUMS (ES) 2015/1565
   (2015. gada 14. septembris)
   par to, lai Eiropas Savienības vārdā apstiprinātu Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. panta 2. punktu saistībā ar 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Nodrošinot atbilstību piemērojamiem juridiski saistošiem Savienības tiesību aktiem par zvejas resursu saglabāšanu un pārvaldību, zvejas kuģi, kas kuģo ar Venecuēlas Bolivāra Republikas karogu, jau vairākas desmitgades darbojas Savienības ūdeņos Francijas Gviānas piekrastes ekskluzīvajā ekonomikas zonā.

               (2)

               Francijas Gviānas apstrādes rūpniecība ir atkarīga no šo zvejas kuģu izkrāvumiem, un tāpēc būtu jānodrošina darbošanās nepārtrauktība.

               (3)

               Šim lēmumam būtu jāaizsāj Padomes Lēmums 2012/19/ES (1), kuru Tiesa anulēja ar 2014. gada 26. novembra spriedumu (2), uz samērīgu laiku saglabājot tā tiesiskās sekas. Tā kā deklarācija jau ir paziņota Venecuēlas Bolivāra Republikai, tā nav jāpaziņo no jauna,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā apstiprina Venecuēlas Bolivāra Republikai adresēto Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā (turpmāk “deklarācija”).
   Deklarācijas teksts ir pievienots šim lēmumam.
   2. pants
   Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

      Briselē, 2015. gada 14. septembrī

            Padomes vārdā –

            priekšsēdētājs

         J. ASSELBORN

      (1)  Padomes Lēmums 2012/19/ES (2011. gada 16. decembris) par to, lai Eiropas Savienības vārdā apstiprinātu Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomiskajā zonā (OV L 6, 10.1.2012., 8. lpp.).

      (2)  Apvienotās lietas C-103/12 un 165/12, Eiropas Parlaments un Komisija pret Padomi.

         Venecuēlas Bolivāra Republikai adresēta Deklarācija par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā

                  1.

                  Eiropas Savienība izdod zvejas atļaujas ierobežotam skaitam zvejas kuģu, kas kuģo ar Venecuēlas Bolivāra Republikas karogu, atļaujot zvejot Francijas Gviānas piekrastes ekskluzīvās ekonomikas zonas daļā, kas atrodas vairāk nekā 12 jūras jūdzes no bāzes līnijām, saskaņā ar šajā deklarācijā izklāstītajiem nosacījumiem.

                  2.

                  Saskaņā ar 22. pantu Padomes Regulā (EK) Nr. 1006/2008 (2008. gada 29. septembris) par atļaujām, kuras Kopienas zvejas kuģiem izdod zvejas darbību veikšanai ārpus Kopienas ūdeņiem, un par trešo valstu kuģu piekļuvi Kopienas ūdeņiem (1) – atļauju saņēmušie zvejas kuģi, kas kuģo ar Venecuēlas Bolivāra Republikas karogu, zvejojot 1. punktā norādītajā zonā, ievēro Eiropas Savienības kopējās zivsaimniecības politikas noteikumus par saglabāšanas un kontroles pasākumiem un citus Eiropas Savienības noteikumus, ar ko reglamentē zvejošanu minētajā zonā.

                  3.

                  Atļauju saņēmušie zvejas kuģi, kas kuģo ar Venecuēlas Bolivāra Republikas karogu, ievēro attiecīgās Eiropas Savienības normas vai noteikumus, kuros inter alia norādītas zivju mērķsugas, atļauju saņēmušo zvejas kuģu maksimālais skaits un Francijas Gviānas ostās izkraujamais nozvejas proporcionālais apjoms.

                  4.

                  Neskarot tiesības atsaukt zvejas atļaujas, kas piešķirtas individuāliem zvejas kuģiem, kuri kuģo ar Venecuēlas Bolivāra Republikas karogu, ja tie nepilda attiecīgās Eiropas Savienības normas un noteikumus, Eiropas Savienība ar vienpusēju deklarāciju var jebkurā laikā atcelt konkrēto apņemšanos piešķirt zvejas iespējas, kura izteikta šajā deklarācijā.

         (1)  OV L 286, 29.10.2008., 33. lpp.


title: 2014/616/ES: Eiropas Parlamenta Lēmums ( 2014. gada 3. aprīlis ) par Eiropas Savienības Pamattiesību aģentūras kontu slēgšanu attiecībā uz 2012. finanšu gadu

text:
               5.9.2014

               LV

               Eiropas Savienības Oficiālais Vēstnesis

               L 266/300

         EIROPAS PARLAMENTA LĒMUMS
   (2014. gada 3. aprīlis)
   par Eiropas Savienības Pamattiesību aģentūras kontu slēgšanu attiecībā uz 2012. finanšu gadu
   (2014/616/ES)
   EIROPAS PARLAMENTS,

               —

               ņemot vērā Eiropas Savienības Pamattiesību aģentūras 2012. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Savienības Pamattiesību aģentūras 2012. finanšu gada pārskatiem ar Aģentūras atbildēm (1),

               —

               ņemot vērā Padomes 2014. gada 18. februāra ieteikumu (05849/2014 – C7-0054/2014),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 2007. gada 15. februāra Regulu (EK) Nr. 168/2007, ar ko izveido Eiropas Savienības Pamattiesību aģentūru (4), un jo īpaši tās 21. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0184/2014),

               1.

               apstiprina Eiropas Savienības Pamattiesību aģentūras kontu slēgšanu attiecībā uz 2012. finanšu gadu;

               2.

               uzdod priekšsēdētājam šo lēmumu nosūtīt Eiropas Savienības Pamattiesību aģentūras direktoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 365, 13.12.2013., 245. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 53, 22.2.2007., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: Padomes Lēmums 2013/44/KĀDP ( 2013. gada 22. janvāris ), ar ko groza Lēmumu 2010/96/KĀDP par Eiropas Savienības militāro misiju, lai palīdzētu Somālijas drošības spēku apmācībā, un pagarina tā piemērošanu

text:
               23.1.2013

               LV

               Eiropas Savienības Oficiālais Vēstnesis

               L 20/57

      PADOMES LĒMUMS 2013/44/KĀDP
   (2013. gada 22. janvāris),
   ar ko groza Lēmumu 2010/96/KĀDP par Eiropas Savienības militāro misiju, lai palīdzētu Somālijas drošības spēku apmācībā, un pagarina tā piemērošanu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2010. gada 15. februārī Padome pieņēma Lēmumu 2010/96/KĀDP (1).

               (2)

               2011. gada 28. jūlijā Padome pieņēma Lēmumu 2011/483/KĀDP (2), ar ko tā grozīja Lēmumu 2010/96/KĀDP un pagarināja tā piemērošanu uz vēl vienu gadu.

               (3)

               2012. gada 14. maijā Padome uzsvēra, cik svarīgi ir galu galā nodot Somālijas iestādēm atbildību par drošību un šajā nolūkā pastiprināt starptautisko atbalstu Somālijas valsts drošības spēkiem (SNSF). Tā atzinīgi novērtēja apmācīto Somālijas karavīru ieguldījumu drošības veicināšanā Somālijā un apņēmās ar ES militārās misijas palīdzību turpināt atbalstīt SNSF, tostarp to vadības un kontroles struktūras, pilnveidošanu sadarbībā ar Āfrikas Savienības misiju Somālijā (AMISOM), Ugandu, Amerikas Savienotajām Valstīm un citām attiecīgajām iesaistītajām personām.

               (4)

               Apvienoto Nāciju Organizācijas ģenerālsekretārs 2012. gada 1. maija ziņojumā Drošības padomei ieteica mudināt starptautisko kopienu veikt nopietnus ieguldījumus Somālijas ilgtermiņa atjaunošanā un attīstībā, tostarp atbalstot drošības sektora stiprināšanu.

               (5)

               Otrā starptautiskā konference par Somāliju, kas notika Stambulā 2012. gada 31. maijā un 1. jūnijā, uzslavēja Savienību par tās atbalstu AMISOM un Somālijas drošības iestādēm. Konference atzina, ka starptautiskajai kopienai ir jāturpina atbalstīt profesionālas, ietverošas, disciplinētas un labi apgādātas drošības sistēmas atjaunošanu, tostarp Somālijas valsts armijas, policijas, kara flotes, krasta robežsardzes un izlūkošanas aģentūru atjaunošanu, un uzsvēra, ka visi Somālijas spēki jāpakļauj vienotai vadībai.

               (6)

               Somālijas Republikas prezidents pieņēma sešu pīlāru politiku, lai veicinātu stabilitāti, ekonomikas atlabšanu, miera veidošanu, pakalpojumu sniegšanu, starptautiskās attiecības un vienotību, kur drošības nozares reforma tiek uzskatīta par pamatu dzīvotspējīgas Somālijas valsts veidošanai, un lūdza Savienības Augsto pārstāvi ārlietās un drošības politikas jautājumos (AP) turpināt Savienības iesaisti Somālijas atbalstam.

               (7)

               Ugandas valdība ir paudusi gandarījumu par partnerību ar Savienību, kas veidota saistībā ar ES militāro misiju, un vēlmi turpināt sadarbību šajā ziņā.

               (8)

               2012. gada 27. novembrī Somālijas Republikas premjerministrs nosūtīja AP ielūguma vēstuli saistībā ar ES militārās misijas izvēršanu, atzinīgi novērtējot Savienības atbalstu Somālijas bruņoto spēku apmācībai.

               (9)

               2012. gada 10. decembrī Padome apstiprināja ES militārās misijas pārskatīto krīzes pārvarēšanas koncepciju.

               (10)

               Saskaņā ar 5. pantu Protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un pasākumu izstrādē un īstenošanā. Dānija nepiedalās šā lēmuma īstenošanā, un tādēļ tā nepiedalās šīs misijas finansēšanā.

               (11)

               ES militārā misija būtu vēl jāpagarina, un būtu jāpielāgo tās pilnvaras,

         IR PIEŅĒMUSI ŠO LĒMUMU.
   1. pants
   Lēmumu 2010/96/KĀDP groza šādi:

               1)

               Lēmuma 1. pantu aizstāj ar šādu:
               “1. pants
               Misija
               1.   Savienība veic militāru apmācības misiju, lai atbilstīgi Somālijas vajadzībām un prioritātēm palīdzētu veidot un nostiprināt Somālijas valsts bruņotos spēkus (SNAF), kas atbild Somālijas valsts valdībai.
               2.   Lai sasniegtu 1. punktā izklāstītos mērķus, ES militāro misiju izvieto Somālijā un Ugandā, lai tā sniegtu konsultācijas un padomus un atbalstītu Somālijas iestādes attiecībā uz SNAF izveidi, Somālijas valsts drošības un stabilizācijas plāna īstenošanu un SNAF apmācību darbībām. ES militārā misija ir gatava arī sniegt palīdzību, ciktāl to atļauj tās līdzekļi un iespējas, citiem Savienības dalībniekiem to attiecīgo pilnvaru īstenošanā drošības un aizsardzības jomā Somālijā.
               3.   Pilnvarojumā ietverto darbību īstenošana Somālijā ir atkarīga no drošības apstākļiem Somālijā un Politikas un drošības komitejas sniegtajām politiskajām norādēm.”

               2)

               Lēmuma 2. panta 1. punktu aizstāj ar šādu:
               “1.   Ar šo brigādes ģenerālis Gerald AHERNE no 2013. gada 1. februāra tiek iecelts par ES misijas komandieri.”

               3)

               Lēmuma 3. pantu aizstāj ar šādu:
               “3. pants
               Misijas štāba izraudzīšanās
               1.   Misijas štābs sākumā paliek izvietots Ugandā ar nolūku to, iespējams, vēlāk pilnvaru laikā saskaņā ar plānošanas dokumentiem pārvietot uz Somāliju. Tas pilda gan operāciju štāba, gan spēku štāba funkcijas.
               2.   Misijas štābā ietilpst sakaru birojs Nairobi un atbalsta vienība Briselē.”

               4)

               Lēmuma 7. pantu aizstāj ar šādu:
               “7. pants
               Savienības reakcijas un koordinācijas saskaņotība
               1.   AP nodrošina šā lēmuma īstenošanas saskaņotību ar Savienības ārējo darbību kopumā, tostarp ar Savienības attīstības programmām.
               2.   Neskarot komandķēdi, ES misijas komandieris saņem vietējas politiskas norādes no ES Īpašā pārstāvja Āfrikas ragam un no attiecīgām Savienības delegācijām reģionā.
               3.   ES militārā misija saglabā un stiprina koordināciju ar EUNAVFOR Atalanta un EUCAP Nestor. ES Operāciju centrs saskaņā ar savām pilnvarām, kas izklāstītas Padomes Lēmumā 2012/173/KĀDP (2012. gada 23. marts) par ES Operāciju centra darbības uzsākšanu saistībā ar kopējās drošības un aizsardzības politikas misijām un operāciju Āfrikas ragā (3), veicina šādu koordināciju un informācijas apmaiņu, lai palielinātu saskaņotību, efektivitāti un sinerģiju starp trim Kopējās drošības un aizsardzības politikas misijām un operācijām reģionā.
               4.   ES militārā misija darbojas ciešā sadarbībā ar citām starptautiskajām reģionā iesaistītajām personām, jo īpaši ar Apvienoto Nāciju Organizāciju, AMISOM, Amerikas Savienotajām Valstīm un Ugandu saskaņā ar Somālijas valsts valdības prasībām, par kurām panākta vienošanās.

               5)

               Lēmuma 10. pantu aizstāj ar šādu:
               “10. pants
               Finansiāli noteikumi
               1.   ES militārās misijas kopējās izmaksas pārvalda saskaņā ar Padomes Lēmumu 2011/871/KĀDP (2011. gada 19. decembris), ar ko izveido mehānismu tādu Eiropas Savienības operāciju kopējo izmaksu finansēšanas pārvaldībai, kuras skar militārus vai aizsardzības aspektus (Athena) (4) (ATHENA).
               2.   Finanšu atsauces summa ES militārās misijas kopējo izmaksu segšanai laikposmā līdz 2011. gada 9. augustam ir EUR 4,8 miljoni. ATHENA lēmuma 25. panta 1. punktā minētās finanšu atsauces summas procentu likme ir 60 %.
               3.   Finanšu atsauces summa ES militārās misijas kopējo izmaksu segšanai laikposmā no 2011. gada 9. augusta līdz 2012. gada 31. decembrim ir EUR 4,8 miljoni. ATHENA lēmuma 25. panta 1. punktā minētās finanšu atsauces summas procentu likme ir 30 %.
               4.   Finanšu atsauces summa ES militārās misijas kopējo izmaksu segšanai laikposmā no 2013. gada 1. janvāra ir EUR 11,6 miljoni. ATHENA lēmuma 25. panta 1. punktā minētās finanšu atsauces summas procentu likme ir 20 %, un ATHENA lēmuma 32. panta 3. punktā minētais saistību apjoms ir 30 %.

               6)

               Lēmuma 11. pantu aizstāj ar šādu:
               “11. pants
               Informācijas izpaušana
               1.   Saskaņā ar Padomes Lēmumu 2011/292/ES (2011. gada 31. marts) par drošības noteikumiem ES klasificētas informācijas aizsardzībai (5) AP ir arī pilnvarota attiecīgos gadījumos un atbilstīgi misijas vajadzībām nodot ar šo lēmumu saistītām trešām valstīm misijas vajadzībām sagatavotu ES klasificētu informāciju:

                           a)

                           līdz līmenim, kāds paredzēts piemērojamajos informācijas drošības nolīgumos, kas noslēgti starp Savienību un attiecīgo trešo valsti;

                           b)

                           vai citos gadījumos līdz slepenības pakāpei “CONFIDENTIEL UE/EU CONFIDENTIAL”.

                     2.   AP saskaņā ar Lēmumu 2011/292/ES ir arī pilnvarota atbilstīgi misijas darbības vajadzībām Apvienoto Nāciju Organizācijai (ANO) un Āfrikas Savienībai (ĀS) nodot misijas vajadzībām sagatavotu ES klasificētu informāciju līdz slepenības pakāpei “RESTREINT UE/ EU RESTRICTED”. AP un kompetentās ANO un ĀS iestādes noslēdz vienošanās šajā nolūkā.
               3.   Īpašu un steidzamu operatīvu vajadzību gadījumā AP saskaņā ar Lēmumu 2011/292/ES ir arī pilnvarota nodot uzņēmējvalstij misijas vajadzībām sagatavotu ES klasificētu informāciju līdz slepenības pakāpei “RESTREINT UE /EU RESTRICTED”. AP un kompetentās uzņēmējvalsts iestādes noslēdz vienošanās šajā nolūkā.
               4.   AP ir pilnvarota nodot ar šo lēmumu saistītām trešām valstīm ES neklasificētus dokumentus, kuri ir saistīti ar Padomes apspriedēm attiecībā uz misiju un uz kuriem saskaņā ar Padomes reglamenta (6) 6. panta 1. punktu attiecas pienākums ievērot dienesta noslēpumu.
               5.   AP šādas pilnvaras, kā arī pilnvaras noslēgt minētās vienošanās var deleģēt Eiropas Ārējās darbības dienesta darbiniekiem un/vai ES misijas komandierim.

               7)

               Lēmuma 12. panta 2. punktu aizstāj ar šādu:
               “2.   ES militārās misijas pilnvaras beidzas ne vēlāk kā 2015. gada 31. martā.”

         2. pants
   Šis lēmums stājas spēkā tā pieņemšanas dienā.
   To piemēro no 2013. gada 1. janvāra.

      Briselē, 2013. gada 22. janvārī

            Padomes vārdā –

            priekšsēdētājs

         M. NOONAN

      (1)  OV L 44, 19.2.2010., 16. lpp.

      (2)  OV L 198, 30.7.2011., 37. lpp.

      (3)  OV L 89, 27.3.2012., 66. lpp.”.

      (4)  OV L 343, 23.12.2011., 35. lpp.”.

      (5)  OV L 141, 27.5.2011., 17. lpp.

      (6)  Padomes Lēmums 2009/937/ES (2009. gada 1. decembris), ar ko pieņem Padomes reglamentu (OV L 325, 11.12.2009., 35. lpp.).”.